পাসপোর্ট একটি গুরুত্বপূর্ণ নাগরিক সেবা এবং একজন নাগরিকের জাতীয়তা সম্পর্কে রাষ্ট্রীয় স্বীকৃতির নিদর্শন। বৈশ্বিকভাবে পাসপোর্ট শুধুমাত্র একজন নাগরিকের জাতীয় পরিচয়ই তুলে ধরে না, এর মাধ্যমে একটি জাতির আভিজাত্য, একটি দেশের ঐতিহ্য, সংস্কৃতি ও ভাবমূর্তি ফুটে ওঠে। বাংলাদেশে পাসপোর্ট সেবাকে একটি জনগুরুত্বপূর্ণ সেবাখাত হিসেবে বিবেচনা করা হয়। এই সেবা জনশক্তি রপ্তানি, ব্যবসা বাণিজ্যের প্রসার, চিকিৎসা এবং বিদেশ ভ্রমনে সহায়ক ভূমিকা পালন করে থাকে। বিগত বছরগুলোতে আমাদের দেশে মধ্যপ্রাচ্য ও দক্ষিণপূর্ব এশিয়ার দেশসমূহে জনশক্তি রপ্তানি, ব্যবসা বাণিজ্যের প্রসার, উন্নত দেশগুলোতে অভিবাসন, শিক্ষা, চিকিৎসা ও ভ্রমণের জন্য পাসপোর্টের চাহিদা অনেক বেড়েছে। যেহেতু পাসপোর্ট পাওয়ার জন্য আবেদনকারীদের নির্দিষ্ট অংকের ফি প্রদান করতে হয়, এ কারণে এ সেবার মাধ্যমে সরকার প্রতিবছর উল্লেখযোগ্য পরিমান রাজস্ব আয় করে থাকে। পাসপোর্ট খাত থেকে সরকার ২০১০-১১ হতে ২০১৫-১৬ অর্থবছরে গড়ে বছর প্রতি ১১০০ কোটি টাকার রাজস্ব আহরণ করেছে এবং এ সময়ে গড় ব্যয় (উন্নয়ন ও অনুন্নয়ন) হয়েছে বছরে প্রায় ২৩৫ কোটি টাকা১।